TV3

TV3 – didžiausias komercinis „Viasat“ įkurtas televizijos kanalas, transliuojamas septyniais skirtingais kanalais Skandinavijoje (Danijoje, Norvegijoje, Švedijoje (nuo 1987 m.) ir Baltijos šalyse (Estijoje (nuo 1996 m.), Latvijoje (nuo 1998 m.) ir Lietuvoje (nuo 1997 m.), taip pat Vengrijoje (nuo 2000 m., VIASAT3 pagrindu)). Nuo 2017 m. televizija priklauso „TV3 Group“.

Transliacija 
 TV3 transliuojamas skaitmeninės televizijos kanalais (glaudinama MPEG-4 formatu) pirmuoju LRTC skaitmeninės TV tinklu.
 Kanalą gali matyti daugelio kabelinių televizijų žiūrovai.
 TV3 įtrauktas į kai kuriuos palydovinių kanalų paketus.

Istorija Lietuvoje 

1992 m. gegužės 7 d. įregistruota UAB „Tele-3“ tapo pirmąja komercine televizija Lietuvoje. Jau metų pabaigoje bendrovei buvo suteikta licencija transliuoti LTV 3 tinklu.

1993 m. balandžio 11 d. „Tele-3“ pirmą kartą pasirodė eteryje Vilniuje. Kanalo įkūrėja ir pirmoji direktorė buvo lietuvių kilmės amerikietė – Liucija Baškauskaitė. 1993–1995 m. kanalas transliavo RTR žinias, o 1993–1994 m. – ir LitPoliinter TV programą. 1995 m. televizijos kompanijos savininkais buvo L. Baškauskaitė (valdė 32 proc. akcijų), pramoninė finansinė grupė „Status“ (valdė 32 proc. akcijų) ir kiti akcininkai (valdė 35 proc. akcijų).

1996 m. balandžio 18 d. bendrovei buvo iškelta bankroto byla, didelės Švedijos kompanijos „Kinnevik“ tarptautinis žiniasklaidos padalinys „Modern Times Group“ (MTG) tapo televizijos sanuotoju ir atsiskaitė už visas skolas. „Tele-3“ įkūrėja L. Baškauskaitė neteko teisių į televizijos turtą. Tų pačių metų rudenį „Modern Times Group“ įsigijo pirmojo Lietuvoje komercinio televizijos kanalo „Tele-3“ akcijų. 1997 m. birželio 8 d. 19:45 val. „Tele-3“ programos pradėtos transliuoti TV3 pavadinimu.

2011 m. Lietuvos žurnalistų ir leidėjų etikos komisija priskyrė TV3 televiziją etikos nesilaikančių žiniasklaidos priemonių kategorijai dėl per metus šešiose joje transliuotose laidose padarytų etikos kodekso pažeidimų.

2017 m. VIASAT („Modern Times Group“) pardavė visus TV kanalus ir radijo stotis Baltijos šalyse „All Media Baltics“ bendrovei. 2019 m. gruodį ji pakeitė pavadinimą į „TV3 Group“.

Programa 

Kanalas kuria tik žinių laidas, bet taip pat ir rodo laidas bei serialus, kuriuos perka arba užsako iš prodiuserinių kompanijų. Kanalas taip pat rodo lietuviškai įgarsintus užsienietiškus serialus, filmus ir laidas, kurių įgarsinimą užsako iš vertimo, subtitravimo ir įgarsinimo įmonės SDI Media. 1998–2000 m. užsienio produkcija buvo įgarsinama TV3 dubliavimo studijoje Vilniuje.

Taip pat TV3 yra ilgametė Europos ir Pasaulio krepšinio čempionatų transliuotoja, kanalas rodė 2018 m. Pjončango žiemos olimpines žaidynes. TV3 kanalas 2021 metais rodė Tokijo vasaros olimpines žaidynes, 2022-aisiais – Pekino žiemos olimpiadą, 2024 metais – Paryžiaus vasaros olimpines žaidynes.

Sezonų šūkiai 
 2002 m. sezonas – Karštas ruduo
 2003–2004 m. sezonas – Turi pamatyti!
 2004–2005 m. sezonas – Metas pramogai
 2005–2006 m. sezonas – Dangus priklauso Jums!
 2006–2007 m. sezonas – Tavo nuostabus pasaulis
 2008–2009 m. sezonas – Po laiminga žvaigžde
 2009–2010 m. sezonas – Mano TV3!
 2010–2011 m. sezonas – Mano TV3. Visada su manimi!
 2011–2012 m. sezonas – Mano TV3. Čia šviesu!
 2012–2013 m. sezonas – Mano TV3. Jau 20 metų!
 2013–2014 m. sezonas – Mano TV3. Gera kartu!
 2014–2017 m. sezonas – Gera kartu!
 2017–2019 m. sezonas – Gera kartu su TV3!
 2019–2020 m. sezonas – Gera čia! / Ištarus „TRYS“ – prasideda geriausi dalykai
 2020–2021 m. sezonas – Su Naujais!
 2021–2023 m. sezonas – Skirtingai nuostabūs

Generaliniai direktoriai 
 Liucija Baškauskaitė – 1993–1996 m.
 Vilma Marciulevičiūtė – 1996–2005 m.
 Ramūnas Šaučikovas – 2005–2008 m.
 Laura Blaževičiūtė – nuo 2008 m.

Logotipai

Šaltiniai

Nuorodos 
 Oficiali TV3 svetainė
 Lietuviška Viasat svetainė 
 „TV3 Play“ Google programėlių parduotuvėje